钦定古今图书集成/明伦汇编/家范典/第030卷 > 《思亲诗》晋·嵇康
## 钦定古今图书集成/明伦汇编/家范典/第030卷 > 《思亲诗》晋·嵇康

“奈何愁兮愁无聊，恒恻恻兮心若抽。愁奈何兮悲思
多”，情郁结兮不可化。奄失恃兮孤茕茕，内自悼兮啼
失声。思报德兮邈已绝，感鞠育兮情剥裂。嗟母兄兮
永潜藏，想形容兮内摧伤。感阳春兮思慈亲，欲一见
兮路无因。望南山兮发哀叹，感几杖兮涕氿澜。念畴
昔兮母兄在，心逸豫兮寿四海。忽已逝兮不可追。心
穷约兮但有悲。上空堂兮廓无依，睹遗物兮心崩摧。
中夜悲兮当告谁？独抆泪兮抱哀戚。日远迈兮思予
心，恋所生兮泪不禁。慈母没兮谁与骄？顾自怜兮心
忉忉。诉苍天兮天不闻。泪如雨兮叹青云。欲弃忧兮
寻复来，痛殷殷兮不可裁。